CELEX: 32019D1903
Language: hr
Date: 2019-11-08 00:00:00
Title: Provedbena odluka Vijeća (EU) 2019/1903 od 8. studenoga 2019. kojom se Češkoj odobrava primjena općeg mehanizma prijenosa porezne obveze odstupajući od članka 193. Direktive 2006/112/EZ

14.11.2019   
               
               
                  HR
               
               
                  Službeni list Europske unije
               
               
                  L 293/101
               
            
         PROVEDBENA ODLUKA VIJEĆA (EU) 2019/1903
         od 8. studenoga 2019.
         kojom se Češkoj odobrava primjena općeg mehanizma prijenosa porezne obveze odstupajući od članka 193. Direktive 2006/112/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 199.c stavak 4.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člankom 199.c Direktive 2006/112/EZ, odstupajući od članka 193. te direktive i pod određenim uvjetima, državama članicama dopušta se do 30. lipnja 2022. uvođenje općeg mehanizma prijenosa porezne obveze („GRCM”) za neprekogranične isporuke robe kojim se predviđa da je osoba odgovorna za plaćanje PDV-a porezni obveznik kojem se isporučuju sva roba i sve usluge iznad praga od 17 500 EUR po transakciji.
                  
               
                     (2)
                  
                  
                     Češka je dopisima koje je Komisija zaprimila 21. siječnja 2019. i 22. ožujka 2019. zatražila odobrenje za primjenu GRCM-a.
                  
               
                     (3)
                  
                  
                     Jaz PDV-a u Češkoj 2014. iznosio je 16,14 % ukupne obveze PDV-a u skladu s metodom i brojkama navedenima u završnom izvješću za 2016. od 23. kolovoza 2016. o jazu PDV-a. Stoga jaz PDV-a u Češkoj premašuje medijansku vrijednost jaza PDV-a Zajednice (10,4 %) za više od pet postotnih bodova.
                  
               
                     (4)
                  
                  
                     Razina kružnih prijevara unutar ukupnog jaza PDV-a iznosila je više od 25 % na temelju procjene učinka priložene uz prijedlog Direktive Vijeća (EU) 2018/2057 (2) kojom je uveden GRCM.
                  
               
                     (5)
                  
                  
                     Češka je Komisiji dostavila pojedinosti kojima se pokazuje da, iako je nekoliko mjera kontrole provedenih u Češkoj dalo pozitivne rezultate, mjere nisu bile dostatne za borbu protiv kružnih prijevara. Usto, administrativna suradnja u području PDV-a pokazala se nedostatnom za borbu protiv kružnih prijevara.
                  
               
                     (6)
                  
                  
                     Češka je Komisiji dostavila pojedinosti na temelju kojih se očekuje da će dobitak od poštovanja poreznih obveza i ubiranja poreza koji se očekuje kao rezultat uvođenja GRCM-a iznositi 10 milijardi čeških kruna (CZK). Češka je ujedno pokazala da se očekuje ukupno dodatno opterećenje za poslovne subjekte i porezna tijela u iznosu od 604 milijuna CZK. Procijenjeni dobitak od poštovanja poreznih obveza i ubiranja poreza stoga premašuje očekivano ukupno dodatno opterećenje za poduzeća i porezna tijela najmanje 25 %.
                  
               
                     (7)
                  
                  
                     Budući da Češka ne očekuje da će ukupno dodatno opterećenje za poduzeća i porezna tijela koje proizlazi iz uvođenja GRCM-a biti znatno, to neće dovesti do troškova za poduzeća i porezna tijela koji su viši od troškova nastalih kao rezultat primjene drugih mjera kontrole.
                  
               
                     (8)
                  
                  
                     Češka je zatražila odobrenje primjene GRCM-a od 1. siječnja 2020. do 30. lipnja 2022.
                  
               
                     (9)
                  
                  
                     Češka je potvrdila Komisiji da će poduzeti mjere za obavješćivanje poreznih obveznika o uvođenju GRCM-a putem e-pošte, javnih predavanja, rasprava s poslovnim udruženjima, internetskih stranica uprave te tiskanih ili elektroničkih promidžbenih materijala.
                  
               
                     (10)
                  
                  
                     Češka je Komisiji dostavila detaljan opis važećih mehanizama za kontrolu PDV-a i potvrdila je da će uz dodatak posebne oznake GRCM-a važeće mjere biti dostatne za osiguravanje djelotvornog funkcioniranja i praćenja primjene GRCM-a.
                  
               
                     (11)
                  
                  
                     Na temelju informacija koje je Češka dostavila Komisiji smatra se da Češka ispunjava uvjete utvrđene u članku 199.c stavku 1. Direktive 2006/112/EZ i da je zahtjev koji je dostavila Češka u skladu s zahtjevima iz članka 199.c stavka 3. te direktive. Stoga je primjereno odobriti Češkoj primjenu GRCM-a od 1. siječnja 2020. do 30. lipnja 2022.
                  
               
                     (12)
                  
                  
                     Odstupanje neće imati negativan učinak na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 193. Direktive 2006/112/EZ Češkoj se odobrava primjena općeg mehanizma prijenosa porezne obveze u skladu s člankom 199.c te direktive od 1. siječnja 2020. do 30. lipnja 2022.
         
         
            Članak 2.
            Ova odluka proizvodi učinke od dana priopćenja.
            Primjenjuje se od 1. siječnja 2020. do 30. lipnja 2022.
         
         
            Članak 3.
            Ova je Odluka upućena Češkoj Republici.
         
         
            Sastavljeno u Bruxellesu 8. studenoga 2019.
            
               
                  Za Vijeće
               
               
                  Predsjednik
               
               M. LINTILÄ
            
         
         
            (1)  SL L 347, 11.12.2006., str. 1.
         
            (2)  Direktiva Vijeća (EU) 2018/2057 od 20. prosinca 2018. o izmjeni Direktive 2006/112/EZ o zajedničkom sustavu poreza na dodanu vrijednost u pogledu privremene primjene općeg mehanizma prijenosa porezne obveze na isporuke robe i usluga iznad određenog praga (SL L 329, 27.12.2018., str. 3.).